
Projektas

LIETUVOS RESPUBLIKOS 
VALSTYBĖS GARANTUOJAMOS TEISINĖS PAGALBOS ĮSTATYMO NR. VIII-1591 15, 18, 26, 27 STRAIPSNIŲ PAKEITIMO
ĮSTATYMAS

2017 m.                     d. Nr.
Vilnius

1 straipsnis. 15 straipsnio pakeitimas
Papildyti 15 straipsnio 7 dalį ir ją išdėstyti taip:
7. Jeigu, teikiant pirminę teisinę pagalbą, paaiškėja, kad pareiškėjui reikės antrinės teisinės pagalbos, pirminę teisinę pagalbą teikiantis asmuo pareiškėjui padeda surašyti ar surašo prašymą suteikti antrinę teisinę pagalbą. Pirminę teisinę pagalbą teikiantis asmuo šių veiksmų imasi tik po to, kai atlieka šio straipsnio 6 dalyje numatytą pareigą ir išaiškina pareiškėjui ginčo sprendimo taikinamojo tarpininkavimo būdu galimybes. Jeigu pareiškėjas sutinka spręsti ginčą valstybės užtikrinamo neteisminio taikinamojo tarpininkavimo būdu, užpildo nustatytos formos sutikimą, kuris pateikiamas kartu su antrinės teisinės pagalbos prašymu. 

2 straipsnis. 18 straipsnio pakeitimas
Papildyti 18 straipsnio 4 dalies 12 punktą ir jį išdėstyti taip:
12) informacija apie valstybės užtikrinamą neteisminį taikinamąjį tarpininkavimą, kita, tarnybos nuomone, reikšminga informacija.

3 straipsnis 26 straipsnio pakeitimas
Papildyti 26 straipsnį nauja 1 dalimi:
1.	Asmuo, turintis teisę gauti antrinę teisinę pagalbą ir tarnybos sprendimą teikti jam antrinę teisinę pagalbą, norintis ginčą spręsti taikiai, pateikia tarnybai prašymą ir kitos ginčo šalies sutikimą dėl taikinamojo tarpininkavimo vykdymo. Sutikimo spręsti ginčą taikinamojo tarpininkavimo būdu formą nustato teisingumo ministras.
2. Antrinę teisinę pagalbą teikiantis advokatas, įvertinęs konkrečias ginčo, kurį sprendžiant jis teikia antrinę teisinę pagalbą, aplinkybes, gali inicijuoti ginčo sprendimą taikinamojo tarpininkavimo būdu ir pasiūlyti tarnybai priimti sprendimą dėl taikinamojo tarpininkavimo vykdymo.
3. Advokatas, siūlydamas tarnybai priimti sprendimą dėl taikinamojo tarpininkavimo vykdymo, turi pateikti tarnybai abiejų ginčo šalių sutikimus spręsti ginčą taikinamojo tarpininkavimo būdu. Sutikimo spręsti ginčą taikinamojo tarpininkavimo būdu formą nustato teisingumo ministras.
4. Taikinamasis tarpininkavimas pagal šį įstatymą tame pačiame ginče gali būti inicijuotas tik vieną kartą.

4 straipsnis 27 straipsnio pakeitimas
1.	Papildyti 27 straipsnio 1 dalį ir ją išdėstyti taip:
1.	Tarnyba, gavusi šio įstatymo 26 straipsnio 1 dalyje numatyto asmens prašymą ar antrinę teisinę pagalbą teikiančio advokato siūlymą dėl ginčo sprendimo taikinamojo tarpininkavimo būdu ir pareiškėjo bei kitos ginčo šalies sutikimus spręsti ginčą taikinamojo tarpininkavimo būdu, sprendimą dėl taikinamojo tarpininkavimo vykdymo priima ne vėliau kaip per 5 darbo dienas nuo šių dokumentų gavimo dienos. Priėmus sprendimą dėl taikinamojo tarpininkavimo vykdymo, antrinė teisinė pagalba taikinamojo tarpininkavimo vykdymo metu neteikiama sprendžiant ginčo dalį, dėl kurios inicijuotas taikinamasis tarpininkavimas. 
2.	Papildyti 27 straipsnio 3 dalį ir ją išdėstyti taip:
3. Tarnyba ne vėliau kaip per 5 darbo dienas nuo taikinamojo tarpininkavimo pabaigos dienos praneša pareiškėjui ir antrinę teisinę pagalbą teikiančiam advokatui, kad pareiškėjui tęsiamas antrinės teisinės pagalbos teikimas, kai:
1) taikinamasis tarpininkavimas pasibaigia be taikos sutarties ir nėra šio įstatymo 23 straipsnio 1 dalyje nurodytų aplinkybių;
2) taikinamasis tarpininkavimas pasibaigia taikos sutartimi ir pareiškėjui reikalinga antrinė teisinė pagalba veiksmams, susijusiesiems su taikos sutarties pateikimu tvirtinti teismui, atlikti.“

5 straipsnis. Įstatymo įsigaliojimas ir įgyvendinimas
1. Šis įstatymas įsigalioja 2018 m. sausio 1 d.

2. Lietuvos Respublikos Vyriausybė ir Lietuvos Respublikos teisingumo ministras iki 2017 m. rugsėjo 1 d. priima šio įstatymo įgyvendinamuosius teisės aktus.




Skelbiu šį Lietuvos Respublikos Seimo priimtą įstatymą.

